“โปรแหวน”ระเบิดฟอร์มวันสุดท้ายหวด10อันเดอร์ฯ ผงาดคว้าอันดับ 4 ศึกLPGA
"โปรแหวน" ระเบิดฟอร์มวันสุดท้ายหวด 10 อันเดอร์ฯ ผงาดคว้าอันดับ 4 ศึก LPGA ในรายการ ธอร์นเบอร์รี ครีก แอลพีจีเอ คลาสสิค ส่วน “เคิร์ก” เร่งวันสุดท้ายเฉือน แอชเลจ์ บูไฮ สโตรกเดียว คว้าแชมป์แรกในรอบ 7 ปี
10 ก.ค. 2560

ผู้สื่อข่าวรายงานผลการแข่งขันกอล์ฟ แอลพีจีเอ ทัวร์ รายการ “ธอร์นเบอร์รี ครีก แอลพีจีเอ คลาสสิค” ณ สนาม ธอร์นเบอร์รี ครีก ระยะ 6,624 หลา พาร์ 72 เมืองโอไนดา มลรัฐวิสคอนซิน เงินรางวัลรวม 2 ล้านเหรียญสหรัฐฯ (ประมาณ 68 ล้านบาท) วันอาทิตย์ที่ 9 ก.ค.ที่ผ่านมา ซึ่งเป็นการแข่งขันรอบสุดท้าย
โดย “โปรแหวน” พรอนงค์ เพชรล้ำ มือ 61 ของโลก สร้างสถิติทำสกอร์ต่ำสุดของสนาม 10 อันเดอร์พาร์ 62 นับเฉพาะ 1 วัน ทำ 1 อีเกิล 8 เบอร์ดี ไม่เสียโบกี รวม 19 อันเดอร์พาร์ 269 จบอันดับที่ 4 ส่วนผลงานนักกอล์ฟสาวไทยคนอื่น โมรียา จุฑานุกาล มือ 32 ของโลก ทำไป 1 อีเกิล 6 เบอร์ดี เสีย 3 โบกี รวม 15 อันเดอร์พาร์ 273 เท่ากับ เฌอมาลย์ สันติวิวัฒนพงศ์ ที่บวกเพิ่มอีก 7 เบอร์ดี เสีย 1 ดับเบิลโบกี วิชาณี มีชัย 10 อันเดอร์พาร์ 278 อยู่ที่ 36 ร่วม และปวริศา ยกทวน 7 อันเดอร์พาร์ 281 จบที่ 55 ร่วม
ขณะที่แชมป์รายการนี้เป็นของ แคเธอรีน เคิร์ก โปรสาวจากออสเตรเลีย มือ 139 ของโลก ปิดฉากวันสุดท้าย 2 อันเดอร์พาร์ 70 คว้าแชมป์ไปแบบหวุดหวิด เฉือน แอชเลจ์ บูไฮ จาก แอฟริกาใต้ แค่สโตรกเดียว โดยการแข่งขันครั้งนี้เกือบต้องตัดสินด้วยเพลย์ออฟ แต่ แคเธอรีน เคิร์ก พัตต์ระยะราว 10 ฟุต เก็บเบอร์ดีที่ 6 ของวัน หลุม 18 พาร์ 4 หลังเสียคืนไป 4 โบกี สกอร์รวม 22 อันเดอร์พาร์ 266 คว้าโทรฟีระดับ แอลพีจีเอ ทัวร์ ใบที่ 3 ตลอดอาชีพ และถือเป็นใบแรก นับตั้งแต่รายการ “นาวิสตา แอลพีจีเอ คลาสสิค” เดือนตุลาคม ปี 2010
ส่วนเคิร์ก วัย 35 ปี รับเงินรางวัล 3 แสนเหรียญสหรัฐฯ (ประมาณ 9 ล้านบาท) พร้อมคว้าสิทธิ์ลงแข่งศึกเมเจอร์หญิง ลำดับที่ 3 ของปี รายการ “ยูเอส วีเมนส์ โอเพน” วันที่ 13 – 16 ก.ค.นี้ ส่วนอันดับ 2 ตกเป็นของ แอชเลจ์ บูไฮ มือ 235 ของโลก สะสมอีก 5 อันเดอร์พาร์ 67 จาก 5 เบอร์ดี ไม่เสียโบกี รวม 21 อันเดอร์พาร์ 267 ตามด้วยอันดับ 3 คิม เซ ยัง มือ 11 ของโลกจาก เกาหลีใต้ 20 อันเดอร์พาร์ 268 ขณะที่ “โปรแหวน” พรอนงค์ เพชรล้ำ มือ 61 ของโลก สร้างสถิติสกอร์ต่ำสุดของสนาม 10 อันเดอร์พาร์ 62 นับเฉพาะ 1 วัน ทำไป 1 อีเกิล 8 เบอร์ดี ไม่เสียโบกี รวม 19 อันเดอร์พาร์ 269 จบอันดับ 4

ภาพประกอบข่าว : https://www.facebook.com/LPGA/